20.1.2023.
LV
Eiropas Savienības Oficiālais Vēstnesis
C 20/9
III NODAĻA.
PASTIPRINĀTA REAĢĒŠANA
Darbības dalībvalstu līmenī 25.
Dalībvalstis tiek aicinātas: a) turpināt koordinēt savu reakciju, ja nepieciešams, un uzturēt pārskatu par starpnozaru reaģēšanu uz akūtiem kritiskās infrastruktūras sniegto pamatpakalpojumu traucējumiem.
Šādā nolūkā varētu izmantot gaidāmo plānu koordinētai reaģēšanai uz tādas kritiskās infrastruktūras traucējumiem, kurai ir būtiska pārrobežu nozīme; pastāvošos integrētos krīzes situāciju politiskās reaģēšanas (IPCR) mehānismus – politiskai reakcijai gadījumos, kas skar kritisko infrastruktūru ar pārrobežu nozīmi; plānu reaģēšanai uz liela mēroga kiberdrošības incidentiem un krīzēm saskaņā ar Komisijas Ieteikumu (ES) 2017/1584 (11); EU-CyCLONe; satvaru koordinētai ES reaģēšanai uz hibrīdkampaņām un ES hibrīddraudu novēršanas rīkkopu – hibrīddraudu un hibrīdkampaņu gadījumos; un ātrās brīdināšanas sistēmu – dezinformācijas gadījumos; b) UCPM ietvaros palielināt operatīvā līmeņa informācijas apmaiņu ar Ārkārtas reaģēšanas koordinēšanas centru (ERCC), lai uzlabotu agrīno brīdināšanu un koordinētu savu reakciju UCPM ietvaros, ja traucēta kritiskā infrastruktūra ar būtisku pārrobežu nozīmi, tādējādi vajadzības gadījumā nodrošinot ātrāku Savienības atbalstītu reaģēšanu; c) palielināt gatavību reaģēt, vajadzības gadījumā izmantojot esošos vai turpmāk izstrādātus rīkus, lai reaģētu uz šādiem a) punktā minētiem būtiskiem traucējumiem; d) iesaistīties, lai pilnveidotu attiecīgās reaģēšanas spējas Eiropas civilās aizsardzības rezervē (ECPP) un rescEU; e) mudināt kritisko infrastruktūru operatorus un attiecīgās valsts iestādes uzlabot spējas ātri atjaunot minēto kritiskās infrastruktūras operatoru sniegtos pamatpakalpojumus elementārā līmenī; f) mudināt kritiskās infrastruktūras operatorus, kad tie atjauno kritisko infrastruktūru, to būvēt pēc iespējas noturīgāku un ņemt vērā to, cik lielā mērā pasākumi atbilst riska novērtējumiem un izmaksām, aptverot visus būtiskos riskus, kas uz to var attiekties, tostarp nelabvēlīgus klimata scenārijus. 26.
Dalībvalstis tiek aicinātas paātrināt sagatavošanās darbu, kad iespējams, kā uzdots pastiprinātajā kiberdrošības tiesiskajā regulējumā, cenšoties uzlabot valstu CSIRT spējas, ņemot vērā CSIRT jaunos uzdevumus, kā arī vienību pieaugušo skaitu no jaunām nozarēm, savlaicīgi pārskatot un atjauninot savas kiberdrošības stratēģijas, un pēc iespējas drīz pieņemot valstu plānus reaģēšanai uz kiberdrošības incidentiem un krīzēm, ja tādu vēl nav. 27.
Dalībvalstis tiek aicinātas valsts līmenī pārdomāt, kādi būtu paši piemērotākie paņēmieni, ar kuriem panākt, ka attiecīgās ieinteresētās personas apzinās nepieciešamību uzlabot kritiskās infrastruktūras noturību sadarbībā ar uzticamiem piegādātājiem un partneriem.
Ir svarīgi ieguldīt papildu spējā, īpaši jomās, kur esošajai infrastruktūrai tuvojas ekspluatācijas beigu termiņš, piemēram, tāda ir zemūdens sakaru kabeļu infrastruktūra, lai varētu nodrošināt pamatpakalpojumu nepārtrauktu sniegšanu traucējumu gadījumā un samazināt nevēlamu atkarību. 28.
Dalībvalstis tiek aicinātas pievērst uzmanību proaktīvai stratēģiskajai saziņai valsts līmenī saistībā ar hibrīddraudu un hibrīdkampaņu apkarošanu un ņemot vērā varbūtību, ka pretinieki var censties izmantot ārvalstu īstenotu informācijas manipulāciju un iejaukšanos,veidojot naratīvus saistībā ar incidentiem, kas vērsti pret kritisko infrastruktūru.
Darbības Savienības līmenī
29.
Lai uzlabotu operatīvo gatavību novērst tūlītējās un netiešās sekas, ko rada būtiski kritiskās infrastruktūras sniegto attiecīgo pamatpakalpojumu traucējumi, Komisija tiek aicināta cieši sadarboties ar dalībvalstīm, lai pilnveidotu attiecīgās struktūras, instrumentus un reaģēšanas spējas, jo īpaši ekspertus un resursus, kas pieejami Eiropas civilās aizsardzības rezervē un rescEU no UCPM vai nākotnes hibrīddraudu novēršanas ātrās reaģēšanas vienībām.
(11) Komisijas Ieteikums (ES) 2017/1584 (2017. gada 13. septembris) par koordinētu reaģēšanu uz plašapmēra kiberdrošības incidentiem un krīzēm (OV L 239, 19.9.2017., 36. lpp.).